'Padobranci' zapeli za dizalicu bungee jumpinga u Makarskoj

Padobrance je vukao gliser, a dizalica za bungee jumping se okrenula i dvojac je ostao visjeti. Skinuli su ih vatrogasci nakon pola sata. Padobranci nisu ozlijeđeni

<p>Predzadnji dan odmora na Jadranu za bračni par iz Poljske umalo je završio tragično. Njih dvoje u padobranu vukao je gliser, no manevrom skipera zapeli su za dizalicu s koje se skače bungee. Konopi padobrana su se zamotali oko krana. Ostali su visjeti tridesetak metara u zraku.<br/></p><p>Bračni par iz Poljske <b>Jadwiga</b> (28) i <b>Tomasz Surma</b> (31) željeli su provesti predzadnji dan ljetnog odmora u Makarskoj uživajući u panoramskom pogledu. Uplatili su let padobranom koji vuče gliser.</p><p>I dok ih je vukao gliser velikom brzinom, a oni iz zraka u padobranu razgledavali prekrasnu Makarsku rivijeru, zbog nezgodnog manevra njihova skipera odjednom su se zakačili za dizalicu koji služi za bungee skokove. Konopi padobrana su se zapleli, a bračni par je ostao visjeti u zraku na tridesetak metara visine. Mnogobrojni turisti u čudu su gledali što se zbiva na dizalici za bungee jumping.<br/></p><p>- Užasno sam se osjećala. Nasreću, pomoć nam je brzo stigla. Panika me je zapravo uhvatila tek kad sam vidjela da je stiglo vozilo Hitne pomoći. Počela sam razmišljati što će mi biti ako konopci padobrana popuste. Uopće nisam razmišljala o ljudima na plaži koji su nas gledali i fotografirali sa svih strana. Bojala sam se da možemo pasti. Tek kad sam dotakla tlo, osjetila sam veliko olakšanje i sigurnost. Mislim da ću razmisliti hoću li ponovno ići razgledavati panoramu s padobranom - ispričala je još vidno preplašena Jadwiga.</p><p>Čitatelji 24sata, koji su fotografirali nezgodu u Makarskoj, rekli su nam da je gliser jurio preblizu obale, oko 50-ak metara od zaštitne mreže gdje su se kupali brojni turisti.<br/></p><p>Neki od njih su se bojali da gliser ne “pokosi” i nekog od kupača.<br/></p><p>- Ljudi su se okupili oko dizalice jer je dvoje ljudi visilo s nje. Kad sam ih gledao, bilo me je strah. Visjeti na takvoj visini, a konopci mogu popustiti. Ne želim ni zamisliti što bi bilo s ljudima da su pali na plažu. Gliser ih je vozio nekih pedesetak metara od zaštitne ograde za kupače. Gliser nije divljao, nego ih je vozio srednjom brzinom. Jedino mi nije jasno što je bilo vozaču glisera da ih provoza tako blizu dizalice. Nasreću za Poljake, nije puhao vjetar jer bi to samo pogoršalo cijelu situaciju - rekao nam je Tomislav Vuletić, čitatelj 24sata koji je fotografirao nezgodu.<br/></p><p>Za razliku od Jadwige, koja se bojala za svoj i mužev život, njezin suprug Tomasz nije tako dramatično doživio nezgodu.<br/></p><p>- Gliser nas je jednostavno vozio preblizu obale. Nisam se nimalo prestrašio. Ovo me sigurno neće spriječiti da ponovno idem na parasailing. Danas odlazimo iz Hrvatske i ovo nam neće pokvariti naše uspomene s mora. Mislim da je ovo zapravo naša mala avantura - rekao nam je kroz smijeh Tomasz.<br/></p><p>Supružnici iz Poljske su visjeli na dizalici oko trideset minuta. Na intervenciju su izašli vatrogasci DVD-a Makarska koji su ih spasili. Popeli su se po ljestvama s vatrogasnog vozila i oslobodili ih. Turiste je na plaži preuzela Hitna pomoć i odmah ih odvezla u Dom zdravlja na pregled iako nisu imali vidljivih ozljeda. Makarska policija je obavila očevid na mjestu nezgode. Vlasnik glisera, koji vuče padobran, bio je prilično šokiran i nije htio davati nikakve izjave. Ispričao se turistima iz Poljske i vratio im novac koji su uplatili za panoramski let. Danas će se tijekom dana znati kakve će sankcije snositi neoprezni vozač glisera nakon što lučki kapetan obavi s njim obavijesni razgovor.<br/></p><h3>Talijanka poginula na parasailingu<br/></h3><p>Adrenalinski sportovi na vodi, parasailing, kao i “banana” koju vuče gliser, mogu itekako biti opasni. U tjedan dana na moru je stradalo dvoje turista.<br/></p><p>Tako se prije nekoliko dana Poljak (25) u Makarskoj vozio na “banani” koju je vukao gliser. U jednom trenutku se sudario s pedalinom u kojoj se nalazilo dvoje ljudi. Ljudi u pedalini nisu vidjeli gliser i “bananu” te su se nastavili voziti u istom smjeru pa je došlo do bočnog sudara. Poljak je pao u more i teško se ozlijedio. U KBC-u Split su ga zadržali na liječenju.<br/></p><p>Prilikom parasailinga prije 10-ak dana poginula je i Talijanka F. G. (20). Dvije talijanske državljanke koristile su rekreacijske usluge vuče padobrana gliserom u vlasništvu T. B. iz Bola na Braču, koji je ujedno i upravljao gliserom. Nekoliko minuta nakon početka leta talijanskoj državljanki otpustio se desni sigurnosni remen, zbog čega se počela nekontrolirano vrtjeti u zraku, a to je vjerojatno dovelo do popuštanja i lijevog sigurnosnog remena te je turistkinja pala u more i pritom poginula.<br/></p><p>Tijelo poginule talijanske državljanke prevezli su u ambulantu Bol gdje su liječnici mogli tek konstatirati smrt.<br/></p>